Bratislava 14. januára (TASR) - Presne 127 osôb predviedli policajti počas celoslovenskej preventívnej akcie zameranej proti prívržencom extrémistických skupín.
Polícia v súčasnosti preveruje 28 prípadov podozrenia zo spáchania trestných činov súvisiacich s propagáciou pravicového extrémizmu a hnutí hlásajúcich rasovú neznášanlivosť.
Akcia sa začala v piatok o 22. hodine a zapojilo sa do nej 1007 príslušníkov polície, uviedol dnes pre TASR policajný viceprezident Jaroslav Spišiak. Podľa jeho informácie polícia zadržala aj rôzne predmety, symboly extrémistických skupín. Počas akcie policajti zaistili v Piešťanoch aj dvoch mužov s drogami. Kontrolované boli miesta napríklad bary, kluby vytipované na základe operatívnych poznatkov.
Polícia plánuje v podobných akciách pokračovať, spresnil Spišiak. Zároveň vyzval verejnosť, aby políciu upozornila na miesta, kde sa príslušníci skinheads a ich sympatizanti zdržiavajú.